HU Az Európai Unió Hivatalos Lapja C 289/1

A Bizottság közleménye – Útmutató az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK irányelvtől való ideiglenes eltérésről szóló 377/2013/EU európai parlamenti és tanácsi rendelet végrehajtásához

2013/C 289/01

1. BEVEZETÉS

Annak megkönnyítése érdekében, hogy a Nemzetközi Polgári Repülési Szervezeten belül elmozdulás történjen a légi közlekedésből származó kibocsátások kezelésének globális megközelítésének irányába, a Tanács és az Európai Parlament úgy határozott, hogy felfüggeszti az EU kibocsátáskereskedelmi rendszerét (ETS) létrehozó 2003/87/EK irányelv (1) keretében a Nemzetközi Polgári Repülési Szervezet 38. ülésszakát megelőzően keletkezett bizonyos kötelezettségek végrehajtását. A 377/2013/EU határozat (2) (az idő megállításáról szóló határozat) csak a 2012-es légi közlekedésből származó kibocsátásokra vonatkozik.

A Bizottság a határozat 4. cikkének megfelelően útmutatót készített azzal a céllal, hogy a tagállamok illetékes hatóságai számára lehetővé váljon a határozat következetesebb alkalmazása, ezáltal megelőzhetők legyenek az esetleges visszaélések és a versenytorzulás. Az iránymutatás szövegezése a tagállamok hozzájárulásával történt, figyelembe véve a 2013. március 18-i, a végrehajtásról tartott munkaértekezleten megvitatott témákat, valamint az Éghajlatváltozási Bizottság 3. munkacsoportjának számos ülésén elhangzott észrevételeket és a tagállamok szakértőinek írásbeli észrevételeit. Meg kell jegyezni, hogy az uniós jog vonatkozásában végleges értelmezését csak az Európai Bíróság bocsáthat ki.

2. AZ ELTÉRÉS TERÜLETI HATÁLYA

2.1. Azok a járatok, amelyek esetében a megfelelési kötelezettségek változatlanok maradnak (belső járatok)

A kibocsátáskereskedelmi rendszer keretében vállalt kötelezettségeket továbbra is teljesíteni kell az alábbi járatok vonatkozásában (a továbbiakban: belső járatok)

2.1.1. A 30 EGT-állam területén található repülőterek között közlekedő járatok

Az EGT területi hatályába az alábbi legkülső régiók és területek is beleértendők:

ES Kanári-szigetek, Ceuta és Melilla FI Åland-szigetek FR Francia Guyana, Guadeloupe, Martinique, Réunion, Saint Martin PT Azori-szigetek, Madeira NO Jan Mayen-sziget UK Gibraltár

A Basel-Mulhouse-Freiburg reptér (ICAO-kódok: LFSB és LSZM) francia területen található.

2.1.2. Az EGT területén található repterek és az éghajlatváltozás kezelésében ugyancsak elkötelezett, az EGT-vel szoros kapcsolatban álló területeken található repterek közötti járatok

A megfelelési kötelezettségeket továbbra is teljesíteni kell az olyan járatok esetében, amelyek az EGT területén található repülőtereket a Svájcban, Horvátországban és az EGT-tagállamok tengerentúli országaiban és területein (lásd a fenti jegyzéket) található repülőterekkel kötik össze.

Ehhez hasonlóan a kibocsátáskereskedelmi rendszer keretében vállalt kötelezettségeket továbbra is teljesíteni kell az EGT repülőterei és az alábbi országokban és területeken található repülőterek közötti járatok esetében:

Grönland Feröer szigetek Francia Polinézia Saint-Barthélémy Mayotte Saint-Pierre és Miquelon Új-Kaledónia Wallis- és Futuna-szigetek Aruba Sint Eustatius Bonaire Curaçao Saba Sint Maarten Svalbard Anguilla Jersey-szigetek Bermuda Montserrat Brit Antarktiszi Terület Pitcairn-, Henderson-, Ducie- és Oeno-szigetek Brit Indiai-óceáni Terület Szent Ilona Brit Virgin-szigetek Ascension és Tristan da Cunha Kajmán-szigetek Déli-Georgia és Déli-Sandwich-szigetek Falkland-szigetek Turks- és Caicos-szigetek Guernsey Bailiffség Akrotiri Man-sziget Dhekelia Svájc Horvátország

Ugyanez érvényes a felségvizeken kívül eső tengeri létesítményekhez, például olaj-vagy gázkitermelő vagy kutatóplatformokhoz induló vagy onnan érkező járatok, esetén is.

2.1.3. A belső járatokra vonatkozó teljes körű megfelelési követelmények

Minden olyan légijármű-üzemeltetőnek, amely 2010-ben, 2011-ben vagy 2012-ben belső járatokat üzemeltetett, teljesítenie kell az e járatokhoz kapcsolódó nyomonkövetési, jelentéstételi és hitelesítési követelményeket. Azoknak a légijármű-üzemeltetőknek, akik 2012-ben belső járatokat üzemeltettek, e járatok kibocsátásának tekintetében 2013. április 30-ig át kell adniuk a kibocsátási egységeket (vagy a nemzetközi jóváírásokat egy bizonyos határig).

2.2. Azok a járatok, amelyek az eltérés hatálya alá tartozhatnak (külső járatok)

Az alábbi járatok tartozhatnak az eltérés hatálya alá és ezáltal nem képezik tárgyát az uniós kibocsátáskereskedelmi rendszer 2010 és 2012 közötti időszakra vonatkozó megfelelési kötelezettségeinek (a továbbiakban: külső járatok):

— a 30 EGT-állam repülőtereiről (beleértve a 2.1.1. szakaszban felsorolt régiókat és területeket is) harmadik országokba induló járatok,

— a harmadik országokból a 30 EGT-állam repülőtereire érkező járatok (beleértve a 2.1.1. szakaszban felsorolt régiókat és területeket is).

A 2.1.2. szakaszban felsorolt országokon és területeken belül, valamint az ezen országok és területek és harmadik országok között közlekedő járatokat eredetileg nem vonták az uniós kibocsátáskereskedelmi rendszer hatálya alá, így ezek kizárva maradnak.

2.3. A repülőtérrel nem rendelkező államok

Jelenleg az alábbi államok nem rendelkeznek repülőtérrel.

AN Andorra LIE Liechtenstein MC Monaco SM San Marino VA Vatikán

3. A 2012-RE VONATKOZÓ ELOSZTÁS

3.1. Számlanyitás

Amennyiben egy légijármű-üzemeltető kifejezi hajlandóságát, hogy légijármű-üzemeltetői számlát nyisson, de ezt a kibocsátási egységek átadásának 2013. április 30-i határidejét megelőzően a még folyamatban lévő dokumentációbegyűjtés és/vagy -ellenőrzés miatt nem tudta megtenni, a nemzeti tisztviselők az alábbi területeken további rugalmasságot biztosítanak számára:

— a kis légijárű-üzemeltetőknek javasolják, hogy a légijármű-üzemeltetői számla nyitását felkérés útján végezzék el (lásd a kibocsátásiegység-forgalmi jegyzékről szóló 389/2013/EU rendelet (3) 17. cikkének (3) bekezdését),

— az érintett légijármű-üzemeltetővel egyetértésben a tagállamok légijármű-üzemeltetői számlát nyitottak a légijármű-üzemeltető számára, és ideiglenes nemzeti tisztviselőket jelöltek ki számlaképviselőnek a légijármű-üzemeltető által kijelölt számlaképviselő jóváhagyásának hiányában,

— az érintett légijármű-üzemeltetővel egyetértésben a tagállamok légijármű-üzemeltetői számlát nyitottak anélkül, hogy hozzáférést biztosítottak volna a meghatalmazott képviselők számára, és a légijármű-üzemeltető nevében átadták a kibocsátási egységeket.

3.2. Légi közlekedési kibocsátási egységek kiadása a légijármű-üzemeltetők számára a 2012-es évre vonatkozóan

Légi közlekedési kibocsátási egységek kiadása a légijármű-üzemeltetők számára csak akkor lehetséges, ha azok légijármű-üzemeltetői számlát nyitottak. A légijármű-üzemeltetői számlára a kibocsátási egységek átadása esetén is szükség van. A légijármű-üzemeltető kérheti ugyan 2013. április 30. után a légijármű-üzemeltetői számla megnyitását, azonban nem lesz képes betartani a 2012-es kibocsátások vonatkozásában a kibocsátási egységek átadására rendelkezésre álló 2013. április 30-i határidőt.

Ha a számla 2013. április 30. után kerül megnyitásra, a kezelő tagállam még kiadhatja a légijármű-üzemeltető számára 2012-re kiosztott kibocsátási egységeket. Annak biztosítása érdekében azonban, hogy az eltérés alkalmazásának feltételei továbbra is teljesüljenek, a légijármű-üzemeltetők csak a belső járataiknak megfelelően kaphatnak ingyenes légiközlekedési kibocsátási egységeket. Ezek a kibocsátási egységek az irányelv 13. cikke értelmében harmadik időszakra vonatkozó légi közlekedési kibocsátási egységek lesznek, amelyeket ebből a célból hoztak létre. A Bizottság az elosztásokat a szokásos módon ellenőrzi.

3.3. A 2012-es ingyenes légi közlekedési kibocsátási egységek visszatérítése

A 2012-es légi közlekedési kibocsátási egységek visszatérítésére nincs szükség, ha a légijármű-üzemeltető úgy dönt, hogy teljes mértékben betartja az összes követelményt.

Az „idő megállítására” vonatkozó feltételek betartása az alábbiakat követeli meg:

— a légijármű-üzemeltető a külső járatokat érintő 2012-es légi közlekedési kibocsátási egységek megfelelő mennyiségét határidőn belül visszatéríti, vagy

— a légijármű-üzemeltető nem kapott a külső járatokat érintő 2012-es ingyenes légi közlekedési kibocsátási egységeket.

Minden visszatérített kibocsátási egységnek 2012-es légi közlekedési kibocsátási egységnek kell lennie. Nem téríthetők vissza a 2013-as légi közlekedési kibocsátási egységek, az általános célú kibocsátási egységek, az igazolt kibocsátáscsökkentési egységek és a kibocsátáscsökkentési egységek.

A visszatérítés határideje az „idő megállítására” vonatkozó határozat hatályba lépését követő 30 nap vagy amennyiben a határidő munkaszüneti napra esik, az azt követő munkanap, azaz 2013. május 27. volt.

3.3.1. A részvétel meghatározása

A légijármű-üzemeltetőt akkor tekintik „résztvevőnek”, ha a határidő lejárta előtt visszatéríti a megfelelő számú 2012-es légi közlekedési kibocsátási egységet, vagy ha külső járataira tekintettel nem kapott 2012-es légi közlekedési kibocsátási egységeket. Ha az érintett légijármű-üzemeltető a 2012-es légi közlekedési kibocsátási egységeket megkapta és nem térítette vissza, akkor úgy tekinthető, hogy nem vesz részt az eltérésben.

A légijármű-üzemeltetőnek az első koordinált levélre adott válasza csak jelzésnek tekintendő. A válasz nem használható annak végleges meghatározására, hogy a légijármű-üzemeltető részt vesz-e az eltérésben.

3.3.2. A 2012-es visszatérített légi közlekedési kibocsátási egységek törlése

A nemzeti tisztviselőknek törölniük kell az összes 2012-es visszatérített légi közlekedési kibocsátási egységet.

A nemzeti tisztviselőknek azokat a 2012-es légi közlekedési kibocsátási egységeket is törölniük kell, amelyek olyan külső járatokhoz kapcsolódnak, amelyekre vonatkozik az eltérés, és amelyet létrehoztak, de nem osztottak ki a légijármű-üzemeltetők között.

3.3.3. Közzététel

A Bizottság által kiszámított referenciaértékek alapján a tagállamok 2020-ig meghatározták az ingyenes légi közlekedési kibocsátási egységek elosztását és erről a légijármű-üzemeltetőket tájékoztatták. Ezeket az elosztásra vonatkozó döntéseket az uniós kibocsátáskereskedelmi rendszerről szóló irányelv előírásainak megfelelően közzétették.

A tagállamoknak csak azon „résztvevő” légijármű-üzemeltetőkre eső ingyenes légi közlekedési kibocsátási egységek visszatérítését kell közzétenniük, amelyek a külső járatokra ingyenes légi közlekedési kibocsátási egységeket kaptak.

Ennek megfelelően azoknak a tagállamoknak, amelyek csak a belső járatokra vonatkozó kibocsátási egységeket adták ki, közzé kell tenniük a 2012-re vonatkozó újraszámított kibocsátási egységeket. Amennyiben ez a közzététel helyszínének változtatásához vezet, a tagállamoknak tájékoztatniuk kell a Bizottságot a kibocsátási egységek elosztására. illetőleg visszatérítésére vonatkozó döntés közzétételének új helyéről.

4. A 2012-ES KIBOCSÁTÁSOKHOZ KAPCSOLÓDÓ NYOMON KÖVETÉS, JELENTÉSTÉTEL ÉS HITELESÍTÉS, VALAMINT A KIBOCSÁTÁSI EGYSÉGEK ÁTADÁSA

Minden, 2012-ben belső járatokat üzemeltető légijármű-üzemeltetőnek 2013. március 31-ig (vagy a nemzeti jogban meghatározott bármely korábbi időpontban) be kellett nyújtania a 2012-re vonatkozó igazolt kibocsátási jelentését.

Ha a légijármű-üzemeltető minden járat vonatkozásában igazolt kibocsátási jelentést nyújtott be, majd külső járataira tekintettel „résztvevő” légijármű-üzemeltetővé válik, az illetékes hatóság (a nemzeti tisztviselő útján) aktualizálja a jegyzékben a 2012-re vonatkozó igazolt kibocsátás mértékét.

A légijármű-üzemeltetőnek ezenfelül 2013. április 30-ig át kell adnia a 2012-es kibocsátásoknak megfelelő számú kibocsátási egységet. Amennyiben a légijármű-üzemeltető „résztvevő”, akkor (2013. április 30-ig) csak a belső járatokra vonatkozó kibocsátási egységeket kell átadnia és (2013. május 27-ig) vissza kell térítenie a számára a külső járatoknak megfelelően kiadott 2012-es légi közlekedési kibocsátási egységeket. Ha a légijármű-üzemeltető nem „résztvevő”, akkor az összes belső és külső járatára vonatkozó egységet (2013. április 30-ig) át kell adnia, és nem kell visszatérítenie a 2012-es légi közlekedési kibocsátási egységeket.

4.1. Azok a „részvevő” légijármű-üzemeltetők, akik 2012-ben csak külső járatokat üzemeltettek

Annak érdekében, hogy azok a légijármű-üzemletetők, akik 2012-ben csak külső járatokat üzemeltettek, „résztvevőnek” tekinthetők legyenek, azoknak a megszabott határidőn belül a külső járatokra tekintettel kapott valamennyi ingyenes kibocsátási egységet vissza kell téríteniük.

Azoknak a légijármű-üzemeltetőknek, akik 2012-ben csak külső járatokat üzemeltettek, és az uniós kibocsátásiegység-forgalmi jegyzékben már légijármű-üzemeltetői számlát nyitottak, biztosítaniuk kell, hogy a jegyzékben 2013. március 31-ig csak „nulla” kibocsátás szerepeljen. Azoknak a légijármű-üzemeltetőknek, akik 2012-ben csak külső járatokat üzemeltettek, és az uniós kibocsátásiegység-forgalmi jegyzékben még nem nyitottak légijármű-üzemeltetői számlát, a 2012-es megfelelési időszakra nem kell légijármű-üzemeltetői számlát nyitniuk.

A tagállamoknak ellenőrizniük kell, hogy a légijármű-üzemeltető 2012-ben csak külső járatokat üzemeltetett. Kibocsátási jelentésre nincs szükség.

4.2. Azok a „résztvevő” légijármű-üzemeltetők, akik 2012-ben külső és belső járatokat is üzemeltettek

Annak érdekében, hogy azok a légijármű-üzemletetők, akik 2012-ben külső és belső járatokat is üzemeltettek, „résztvevőnek” tekinthetők legyenek, azoknak a megszabott határidőn belül a külső járatokra tekintettel kapott valamennyi ingyenes kibocsátási egységet vissza kell téríteniük.

Amennyiben azt még nem tették meg, légijármű-üzemeltetői számlát kell nyitniuk az uniós kibocsátásiegység-forgalmi jegyzékben. Biztosítaniuk kell, hogy a belső járatokra vonatkozó igazolt kibocsátások 2013. március 31-ig bekerüljenek a jegyzékbe.

A belső járatokra vonatkozó igazolt kibocsátási jelentést is be kellett nyújtaniuk 2013. március 31-ig (vagy a nemzeti jogban meghatározott bármely korábbi időpontban) és 2013. április 30-ig át kellett adniuk a 2012-es kibocsátásokkal (belső járatok) megegyező számú kibocsátási egységet. A légijármű-üzemletetők általános célú kibocsátási egységeket, légi közlekedési kibocsátási egységeket és nemzetközi jóváírásokat használhattak. A 2012-es kibocsátások esetében a légijármű-üzemeltetők az átadandó kibocsátási egységeik 15 %-áig az igazolt kibocsátáscsökkentési egységeket és a kibocsátáscsökkentési egységeket is használhattak.

4.3. Egyszerűsített eljárások és de minimis küszöbérték

Mivel az „idő megállításáról szóló határozat” egyes járatok esetében csak a végrehajtástól való eltérést állapítja meg, a 2009/339/EK (4) bizottsági határozat XIV. mellékletének 4. pontjának megfelelően a kis kibocsátókra vonatkozó egyszerűsített eljárások alkalmazása csak akkor lehetséges, ha a belső és a külső járatokra vonatkozó feltételek teljesülnek (pl. a belső és külső járatok 2012-re vonatkozó kibocsátásai 10 000 tonna alatt legyenek). A 2003/87/EK irányelv I. melléklete j) pontjának megfelelő de minimis küszöbérték a belső és a külső járatokon is alapul.

4.4. Az igazolt kibocsátások bevezetése az uniós kibocsátásiegység-forgalmi jegyzékbe

Az uniós kibocsátásiegység-forgalmi jegyzék biztosítja a „hazai kibocsátások” és a „nem hazai kibocsátások” bevezetését is. Ez a megkülönböztetés nem függ össze az „idő megállításával”, hanem a Kiotói Jegyzőkönyv értelmében készített jelentésekhez kapcsolódik. A „hazai kibocsátásokat” és az „egyéb kibocsátásokat” ezért a kibocsátási jelentésben külön kell feltüntetni (lásd a kibocsátásijelentés-mintát).

A „hazai kibocsátások” alatt olyan járatok kibocsátását értjük, amelyek ugyanabból a tagállamból indulnak, mint ahova érkeznek; ez nem kizárólag a kezelő tagállamhoz kapcsolódik (lásd a jegyzékbe történő regisztrálás útmutatóját).

Az átadási kötelezettség a két terület összegzésén alapul.

4.5. Nemzetközi jóváírások használata

Az uniós kibocsátásiegység-forgalmi jegyzék az igazolt kibocsátások bevitele alapján automatikusan számítja a légijármű-üzemeltető által használható nemzetközi jóváírások maximális számát. A 2012-es megfelelési időszakban a határ az üzemeltető által átadandó kibocsátási egységek 15 %-a volt.

A jóváírásokat nem lehet átadni mindaddig, amíg az adott naptári évre vonatkozó igazolt kibocsátások a jegyzékbe bevezetésre nem kerülnek.

A „résztvevő” légijármű-üzemeltető esetében a 15 %-os határt csak a belső járatok kibocsátásaiból számítják. A tagállamoknak ezért ellenőrizniük kell, hogy az átadott egységek legalább 85 %-a kibocsátási egység legyen. Amennyiben egy légijármű-üzemeltető olyan nemzetközi jóváírásokat ad át, amelyek meghaladják jogosultságát, ezek a nemzetközi jóváírások a megfelelés céljából nem vehetők figyelembe.

5. A MEGFELELÉS ÉRTÉKELÉSE

A megfelelés értékelésébe csak olyan légijármű-üzemeltetőket kellene bevonni, amelyek 2012-ben az uniós kibocsátáskereskedelmi rendszer hatálya alá tartoztak. Azok a kereskedelmi légijármű-üzemeltetők, akik teljesítik az irányelv I. mellékletének j) pontjában meghatározott kivétel feltételeit, nem tartoznak a rendszer hatálya alá, amennyiben a két küszöbérték valamelyikét meg nem haladó módon üzemelnek (5).

1. táblázat

Olyan légijármű-üzemeltetők megfelelőség-értékelése, akik 2012-ben belső és külső járatokat is üzemeltettek

2012-ben kapott ingyenes elosztást Visszatérítette a külső járatokra vonatkozó 2012-es légi közlekedési kibocsátási egységeket Átadott egységeket Megfelelőségi státusz teljes igen igen, belső járatok esetén nem szükséges végrehajtás teljes igen nem a belső járatok esetében végrehajtás szükséges teljes nem csak belső járatok esetén a külső járatok esetében végrehajtás szükséges teljes nem nem minden járat esetén végrehajtás szükséges nem nem szükséges igen nem szükséges végrehajtás nem nem szükséges nem a belső járatok esetében végrehajtás szükséges belső járat esetén nem szükséges igen nem szükséges végrehajtás belső járat esetén nem szükséges nem a belső járatok esetében végrehajtás szükséges

Annak vizsgálatakor, hogy a 2012-es kibocsátások vonatkozásában szükség van-e végrehajtásra, a tagállamoknak mindkét számlát (az uniós kibocsátások törlési számláját, amelyre az átadások folynak be, és a visszatérítéshez kapcsolódó számlát) figyelembe kell venniük. Az átadott és a visszatérített légi közlekedési kibocsátási egységek számának legalább annyinak kell lennie, amennyit a 377/2013/EU határozatnak megfelelően vissza kell téríteni. Az átadott egységek számának és a visszatérített kibocsátási egységek számának összege meg kell, hogy egyezzen azon egységek teljes összegével, amelyeket a légijármű-üzemeltetőnek a 2012-es kibocsátásokra tekintettel be kellett szolgáltatnia.

2. táblázat

A „résztvevő” légijármű-üzemeltető megfelelőség-értékelése

A belső járatok kibocsátásai 2012-ben A külső járatokhoz kapcsolódó visszatérítendő egységek Visszatérített 2012-es légi közlekedési kibocsátási egységek Átadott egységek Megfelelőségi státusz 200 100 100 EUAA 200 EUA nem szükséges végrehajtás 200 100 200 EUA 100 EUAA nem szükséges végrehajtás 200 100 50 EUAA, 50 EUA 150 EUA, 50 EUAA nem szükséges végrehajtás

6. A 2013-AS LÉGI KÖZLEKEDÉSI KIBOCSÁTÁSI EGYSÉGEK KIADÁSA

A 2013-as légi közlekedési kibocsátási egységek kiadása szeptember vége előtt nem történik meg azért, hogy figyelembe lehessen venni a Nemzetközi Polgári Repülési Szervezet 38. ülésszakának eredményeit. A légi közlekedési kibocsátási egységeket a tagállamok osztják el a szükséges eljárások lezárását és azt követően, hogy a Bizottság azokat az uniós kibocsátásiegység-forgalmi jegyzékben hozzáférhetővé teszi.

A 2013-as kiadások ütemterve nem érinti a légijármű-üzemeltetőket. A 2012-es kibocsátásoknak való megfelelés nem érhető el a 2013-ra kiadott légi közlekedési kibocsátási egységek 2013. április 30. előtti átadásával.

7. AZ ÁRVERÉS ÚTJÁN ÉRTÉKESÍTENDŐ LÉGI KÖZLEKEDÉSI KIBOCSÁTÁSI EGYSÉGEK SZÁMA ÉS ARÁNYA

Az „idő megállításáról” szóló határozat a forgalomban lévő 2012. évi légi közlekedési kibocsátási egységek 15 %-ának árverezéséről rendelkezik. A visszatérített 2012-es légi közlekedési kibocsátási egységeket törlik, így ezek nem tekinthetők forgalomban lévő kibocsátási egységeknek. Amennyiben a kibocsátási egységeket 2013. május 1-jét megelőzően nem árvereznék, akkor azokat 2013–2020 közötti légi forgalmi kibocsátási egységként árverezik.

A légi forgalmi kibocsátási egységek 2013-as árverési eseménynaptárát későbbi időpontban állítják össze.

(1) HL L 275., 2003.10.25., 32. o.

(2) HL L 113., 2013.4.25., 1. o.

(3) HL L 122., 2013.5.3., 1. o.

(4) HL L 103., 2009.4.23., 10. o.

(5) Az I. melléklet j) pontja olyan járatok esetében határoz meg kivételt, amelyek a légi közlekedés körébe tartoznak, és amelyeket olyan kereskedelmi légitársaságok üzemeltetnek, amelyek három egymást követő négy hónapban időszakonként 243-nál kevesebb repülőutat teljesítenek, vagy repülőútjaik éves összkibocsátása kevesebb, mint évi 10 000 tonna.